text: Politisk nej til mere intern kontrol i Region Syddanmark efter Bios-sag
  11 august 2016 kl. 05.02
  Politikerne i Region Syddanmark siger nej til direktionens ønske om at få flere penge til intern kontrol på baggrund af den fejlagtige udbetaling til Bios.
  Det vil være en overreaktion at indføre de 15 punkter, som direktionen i Region Syddanmark har foreslået indført for at forhindre, at regionens forvaltning laver fejl som udbetalingen til Bios på 31,6 millioner,.
  Det er meldingen onsdag aften efter et forretningsudvalgsmøde.
  - Vi skal ikke bruge flere penge på kontrol. Der bliver allerede brugt rigeligt. Det handler i stedet om god ledelse,  lød det fra John Lohff (K).
  Regionsrådet holder møde mandag den 22. august, hvor det skal tage endelig stilling til, hvorvidt der skal tilføres flere penge til intern kontrol. I så fald bliver det en del af budgettet for 2017.
  